خێاڵ یــــاخیه‌گه‌ێ ده‌ردم هه‌ر شه‌و
له هووز دارســــانێ زه‌ردم هه‌ر شه‌و
م یه‌ێ عومره له ناومه‌رزان كــه‌‌ڵهوڕ
له فێر ئه‌و چه‌وه‌یله گه‌ردم هه‌‌ر شه‌و
له ئێ ئێڵه چه‌ود بێخـــاونه‌و خوه‌ێ
گه‌ن و گووتاڵ خاسی ئاژنه‌و خوه‌ێ
بچڕ هووره‌ێ له قوڕن بێكــه‌سی دڵ
شمـــــــاڵ دارسانه‌یل لاونه‌و خوه‌ێ
چراخ گه‌وراێ وه نزێگ هاتێێه
مــــــاسی لیق قرمزێگ هاتێێه
مینگه نـــــه‌وارؤیه وڵات كه‌ڵهڕ
دوواره عــه‌ێد نه‌ورزێگ هاتێێه
له باڵاێ م چمان خه‌م لاریــــــــاسه
چــــــــه‌ود واران ئـــاگر وه م داسه
م یـه‌ێ عومره له ناومه‌رزان چووڵێ
هــــــه بێكه‌سی له لام داكــاسیاسه
وه‌ره‌و لاێ مه‌ڵوه‌ن داخه‌یل خه‌س چێ
وه‌لێـــــا چێ كونه‌ێ هؤرم بڕه‌س چێ
بزان دنیــا وه بێ چه‌و ت پـــــه‌شێوه
بزان دنیا وه بێ چه‌و ت له ده‌س چێ
د داوان چــه‌و مه‌س ئاهوو منیدن
گوڵ سه‌روێنه‌گه‌ێ لوو لوو منیدن
چراخ ئاسمـــــــــــــــانه‌یل بڵێنی
هه ت داڵاهوو و شـــاهوو منیدن
تاڵێگ مه‌چیرم و له فێر ت بڕیــــــامه
تــــــا عومر دێرم وه بێ چه‌ود له‌ێوامه
بێكه‌س له بن كه‌شه‌یل بانان گوم بؤم
دونیــــــا وه ته‌ماێ چه‌وه‌یل ت دانامه
مۆعین شاوەیسی
